Regionsudvalgets udtalelse om "Alternativ bytrafik"

(1999/C 293/11)

REGIONSUDVALGET har -

under henvisning til præsidiets beslutning af 10. marts 1999 om i henhold til EF-traktatens artikel 198 C, stk. 4, at afgive udtalelse om "Alternativ bytrafik" og henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til supplerende udtalelse, der blev vedtaget af Underudvalg 3 "Europæiske Net, Transport, Informationssamfundet" med Anders Gustâv som medordfører,

under henvisning til forslag til Regionsudvalgets udtalelse (CdR 105/99 rev. 1), som blev vedtaget af Underudvalg 4 den 16 april 1999 med Sally Powell som ordfører og Anders Gustâv som medordfører -

på plenarforsamlingen den 2.-3. juni 1999 (mødet den 3. juni) vedtaget følgende udtalelse.

1. Indledning

Alter-projektet blev lanceret på det første fælles rådsmøde mellem EU's miljø- og transportministre i april 1998 af den engelske vicepremierminister John Prescott med støtte fra EU-kommissærerne Ritt Bjerregaard, Neil Kinnock og Christos Papoutsis.

Projektet sigter mod at skabe et klart, stigende krav hos EU's lokale og regionale myndigheder om transportmidler, der ikke eller næsten ikke forurener. Man håber dermed at kunne gå over til seriefremstilling og opnå lavere omkostninger for såvel private som offentlige brugere af disse typer transportmidler.

Alter-projektet indeholder tre grundlæggende bestemmelser, der er indeholdt i den erklæring, som myndighederne anmodes om at undertegne:

- så hurtigt som muligt at udskifte vognparken med mindre forurenende køretøjer,

- så vidt muligt at ombygge køretøjer med lang levetid, således at de kan benytte brændstof, der ikke eller næsten ikke forurener,

- at udpege og gradvist udvide områder i byen, som kun køretøjer, der ikke forurener eller kun forurener i ringe grad, har adgang til.

Disse bestemmelser står i "Erklæring om alternativ bytrafik", som lokale og regionale myndigheder anmodes om at undertegne. Hele erklæringen er vedføjet som bilag til denne udtalelse.

Erklæringen blev fremlagt på Firenze-konferencen, som fandt sted i oktober 1998. 130 europæiske kommuner har allerede undertegnet Alter-erklæringen. Konferencen tiltrak stor interesse fra bilindustrien, som var talstærkt repræsenteret.

2. Almindelige bemærkninger

Regionsudvalget støtter helhjertet Alter-projektets sigte og formål. Regionsudvalget sætter pris på, at Alter erkender, at der fortsat er et behov for trafik, da livet i vore byer skal kunne fungere, og at fremme af alternative transportmidler ikke må påvirke transportens nødvendige effektivitet. Det glæder sig over og lægger vægt på, at de lokale myndigheder selv kan afstemme foranstaltningerne efter den økonomiske, sociale og trafikale situation i de enkelte dele af Unionen.

Alternativ bytrafik er et nøgleemne af interesse for europæiske lokale og regionale myndigheder. Regionsudvalget ønsker at bidrage til, at projektet bliver en succes.

Alter-projektet anerkender behovet for at skabe sammenhæng mellem de forskellige politikområder, hvilket Regionsudvalget længe har gjort sig til talsmand for. Alter-initiativet afspejler en holistisk indfaldsvinkel, idet det inddrager alle regeringsniveauer og dækker områderne transport, energi, fysisk planlægning og miljø. Alter-projektet fremmer anvendelsen af transportmidler, der ikke eller næsten ikke forurener, og opfordrer samtidig til en udvidelse af de områder, som kun disse typer transportmidler har adgang til.

Denne integrerede angrebsvinkel omfatter beskæftigelse og social indslusning. Der er interessante beskæftigelsesfordele forbundet med Alter-projektet, f.eks. de betydelige jobmuligheder, som den arbejdsintensive ombygning af de eksisterende transportmidler indebærer. Ledige kan oplæres i de nødvendige færdigheder.

Ved at koordinere en fælles aktion med et meget stort antal kommuner over hele Europa kan Alter-projektet demonstrere, at der er en stor efterspørgsel efter transportmidler, der ikke forurener, hvilket vil gøre det berettiget at gå fra en produktion af prototyper til serieproduktion med lavere enhedsomkostninger for producenter og lavere priser for både kommuner og private brugere.

Gennem et sådant større efterspørgselsskifte kan Alter-projektet forbedre en række af de kommissionssponsorerede projekter, som har fremmet anskaffelsen af ikke-forurenende prototyper af transportmidler eller anvendelsen af ikke-forurenende brændstoffer. Det kan dermed støtte regeringer, Europa-Kommissionen og lokale og regionale myndigheder i deres kamp for at forbedre bymiljøets kvalitet.

Produktet søger at inddrage alle sektorer - regering, kommunalbestyrelse, erhvervslivet og andre. Regionsudvalget støtter fuldt ud denne angrebsvinkel. Det er væsentligt at anerkende, at der er behov for, at alle regeringsniveauer og sektorer arbejder sammen om at fremme Alter-projektet på en integreret måde.

Alter-projektet erkender behovet for en bottom-up approach. På linje med Local Agenda 21- principperne anerkender det den globale effekt, der opnås ved lokale aktioner.

Regionsudvalget mener, at det er vigtigt, at Alter-projektet styrkes således, at de lokale og regionale myndigheder sikres indflydelse, at det fremmer samarbejde og udveksling af erfaringer mellem alle de implicerede parter og giver oplysninger om projektets forløb i de forskellige byer og regioner i EU.

Udvekslingen af informationer om god praksis er væsentlig for at styrke Alter-projektets rækkevidde. Desuden er det vigtigt at iværksætte en konsekvent kommunikationspolitik om projekter, som er gennemført under dette program, for at EU-borgerne kan se, at de iværksatte projekter vedkommer dem.

3. Henstillinger

Regionsudvalget ser positivt på det initiativ, som nogle EU-ministre og EU-kommissærer har taget ved at igangsætte Alter-projektet. Hvis det kan gennemføres, kan det føre til betydelige forbedringer i europæiske borgeres hverdag. Regionsudvalget vil arbejde for at fremme initiativet og sikre, at projektet bliver en succes.

Regionsudvalget støtter Alter-projektet og opfordrer alle europæiske lokale og regionale myndigheder til at undertegne Firenze-erklæringen og dermed øge og fremskynde dens effekt.

Selv om de lokale og regionale myndigheder har den gode vilje, er de ikke altid i stand til isoleret at fremme alternative transportformer. Mange kommuner har ikke de finansielle ressourcer eller kompetencen hertil.

Regionsudvalget glæder sig derfor over meldinger fra Den Europæiske Investeringsbank om, at den kan medfinansiere både byinfrastrukturprojekter i forbindelse med Alter-projektet og anskaffelsen af en ikke-forurenende vognpark. Den Europæiske Investeringsfond har meddelt, at den kan tilbyde risikovillig kapital og lånegarantier til små og mellemstore virksomheder, der investerer i udvikling og produktion af ren transportmiddelteknologi, og til små og mellemstore virksomheder, der udvikler faciliteter til ombygning af transportmidler, således at de kan anvende renere brændstof.

Planer vedrørende iværksættelse af støtteforanstaltninger til fremme af brugen af alternative transportmidler, f.eks. områder forbeholdt ikke-forurenende biler, bør tage højde for lokale forhold, mulige alternative ruter osv. og give operatørerne en rimelig frist til at tilpasse sig til de nye regler. Dette er især vigtigt for varedistributører og den kollektive trafik.

Regionsudvalget henstiller til alle andre EU-institutioner, regeringer, erhvervslivet, især bilindustrien, og alle andre interesserede organisationer, at de tilslutter sig Alter-projektet og letter inddragelsen af lokale og regionale myndigheder. Regionsudvalget anmoder især disse organisationer om:

- officielt at tilslutte sig Alter-projektet og dermed skabe bevidsthed om projektet,

- at sikre tilstrækkelig basisfinansiering, således at Alter-projektet kan støtte et integreret samarbejde mellem kommunerne og producenter af biler og mindre forurenende brændstoffer, og så kommunerne (især de økonomisk svageste af dem) kan få tilskud til de ledsageforanstaltninger, som er nødvendige for at fremme anvendelsen af mindre forurenende biler samt udskiftningen eller tilpasningen af deres vognpark,

- at øge den finansielle støtte til organisationer, der ønsker at fremme alternativ bytrafik, da lokale og regionale myndigheder ikke altid har tilstrækkelige ressourcer,

- at fremme anvendelsen af mindre forurenende biler som led i en integreret og bæredygtig transportpolitik. Ledsageforanstaltninger kunne omfatte parkeringszoner, park and ride-ordninger, faciliteter til cyklister og fodgængere osv. afhængigt af de lokale forhold,

- at øge støtten til forskning og teknologisk udvikling for at finde løsninger på problemer i forbindelse med alternative trafikformer, herunder især anvendelsen af mindre forurenende brændstoffer,

- fuldt ud at samarbejde og støtte lokale initiativer, der har til formål at indføre og udvide områder, som kun transportmidler, der ikke forurener eller kun forurener lidt, har adgang til.

Bruxelles, den 3. juni 1999.

Manfred DAMMEYER

Formand for

Regionsudvalget

BILAG

til Regionsudvalgets udtalelse

Firenze-erklæringen om alternativ bytrafik

Luft- og støjforureningen, som trafikken i vore byer forårsager, er sundhedsskadelig og nedbryder vor arv og vort miljø.

Der er behov for at fremme de mellemstatslige miljøaftaler, der blev indgået i Rio de Janeiro og Kyoto.

Det erkendes, at der fortsat er et behov for trafik, da livet i vore byer skal kunne fungere, og at dette behov først og fremmest bør tilgodeses, ved at der udvikles et effektivt og bæredygtigt offentligt transportnet.

Mange bilproducenter har gjort fremskridt, hvad angår udviklingen af prototyper eller produktionen af mindre forurenende køretøjer.

Gennem en effektiv koordinering af informationer fra de forskellige europæiske byer bliver det muligt at bestemme, organisere og planlægge en kumulativ efterspørgselsstigning og sætte producenterne i stand til at planlægge produktionen af mindre forurenende køretøjer og dermed fremskynde overgangen fra prototype til seriefremstilling.

En øget efterspørgsel efter mere miljøvenlige køretøjer vil bevirke, at producenterne kan sænke omkostningerne og dermed tilbyde offentlige myndigheder, erhvervslivet og private brugere køretøjer, der ikke eller næsten ikke forurener, til mere konkurrencedygtige priser.

Byerne er i de fleste tilfælde ikke ansvarlige for det lokale, regionale eller nationale vejnet.

Ikke desto mindre må det forventes, at den ændring i trafikomkostningerne, som flere byers fælles initiativ vil give anledning til, vil påvirke de myndigheder, der er ansvarlige for vejnettet, således at de bliver villige til at samarbejde om en udvidelse af de områder, hvor bestemmelserne om miljøvenlig trafik skal anvendes.

En undertegnelse af Alter-projektet indebærer en forpligtelse til

- så hurtigt som muligt at udskifte sin vognpark med mindre forurenende køretøjer,

- så vidt muligt at ombygge køretøjer med lang levetid, således at de kan benytte brændstof, der ikke eller næsten ikke forurener,

- at udpege og gradvist udvide områder i byen, som kun køretøjer, der ikke forurener eller kun forurener i ringe grad, har adgang til,

- at fastlægge, hvilke typer køretøjer der skal omfattes, og fra hvilket tidspunkt de foranstaltninger, der er truffet for at efterkomme de tre ovenstående forpligtelser, skal gælde, og

- at underrette Alter-Europe om, hvilke typer og hvor mange køretøjer der omfattes af disse foranstaltninger, således at den nye efterspørgsel efter disse typer kan samles og videregives til producenter og brændstofleverandører.

På denne baggrund bekræfter jeg højtideligt på ......s vegne, at byen ........ tilslutter sig ovenstående mål og målsætninger i den fælles erklæring, der skal undertegnes af alle byer, som deltager i De Europæiske Byers Konvention i Firenze den 23.-24. oktober 1998.

Navn

Funktion